**Ομιλία της Υπουργού Πολιτισμού Λίνας Μενδώνη**

**στη Συνέντευξη Τύπου «Όλη η Ελλάδα ένας πολιτισμός»**

Είναι και για μένα μεγάλη χαρά και ικανοποίηση που βρισκόμαστε σήμερα εδώ, για την πέμπτη διοργάνωση, του Θεσμού,που ξεκινήσαμε δειλά μεν, φιλόδοξα δε, την άνοιξη του 2020, εν μέσω της πανδημίας. Είπαμε ότι δεν μπορεί να έχουμε ένα καλοκαίρι χωρίς πολιτισμό, χωρίς σύγχρονη πολιτιστική δημιουργία. Οι αρχαιολογικοί χώροι ήταν ο ιδανικός στόχος, καθώς ήταν ανοιχτοί και μπορούσαν ,τηρώντας τα μέτρα για την για την πανδημία να φιλοξενήσουν αυτές τις δραστηριότητες. Άλλωστε, η ώσμωση της πολιτιστικής κληρονομιάς με τη σύγχρονη δημιουργία ήταν από τους στόχους τους οποίους είχαμε θέσε,ι ήδη, στις προγραμματικές μας δηλώσεις, το 2019.

Σήμερα είναι η πέμπτη χρονιά που οι αρχαιολογικοί χώροι, τα μνημεία και οι μουσειακές υποδομές θα ζωντανέψουν διαφορετικά, απ’ ό,τι στην καθημερινότητά τους, μέσα από το πρόγραμμα «Όλη η Ελλάδα ένας πολιτισμός» και από τις πρωτότυπες δημιουργίες οι οποίες έχουν παραχθεί ακριβώς για τον συγκεκριμένο θεσμό.

Εδώ, θέλω να ευχαριστήσω, από καρδιάς, την Εθνική Λυρική Σκηνή που όχι απλώς αγκάλιασε τον Θεσμό, αλλά τον ανέλαβε, τον πήρε στους ώμους της και τον τρέχει, έχοντας μεγάλη αποδοχή στις 12 Περιφέρειες καθώς εξαιρέσαμε την Αττική, καθώς εδώ λαμβάνουν χώρα πολλές και σημαντικές εκδηλώσεις. Αυτό που επαναλαμβάνω κάθε χρόνο, είναι ότι δεν έχουμε απλώς νέες παραγωγές, αλλά υψηλού επιπέδου νέες παραγωγές. Και θέλω να ευχαριστήσω όλους τους καλλιτέχνες και όλες τις ομάδες που συμμετέχουν.

Φέτος έχουμε 70 τέτοιες νέες παραγωγές, οι οποίες θα φιλοξενηθούν σε 68 αρχαιολογικούς χώρους, μνημεία και μουσεία, των 12 περιφερειών. Ο κ. Κουμεντάκης στη συνέχεια θα σας πει λεπτομέρειες για το πόσες από αυτές τις 140 εκδηλώσεις (γιατί παρουσιάζονται 2 φορές στον αρχαιολογικό χώρο), αφορούν στη μουσική, στο θέατρο, στις παραστάσεις για παιδιά και εφήβους, στο χορό, στα εικαστικά, στις περφόρμανς και στο μουσικό θέατρο. Ο προϋπολογισμός για τις 70 παραγωγές είναι 1.800.000 ευρώ συν ΦΠΑ, επομένως συνολικά φτάνουμε στα 2,5 εκατομμύρια ευρώ.

Όπως κάθε χρόνο, έτσι και φέτος θα απασχοληθεί σημαντικός αριθμός εργαζομένων στον πολιτισμό, αλλά και ντόπιοι συνεργάτες. Τοπικές Αρχές και οι Περιφέρειες, αλλά κυρίως οι Δήμοι και οι Πολιτιστικοί Σύλλογοι, έχουν αγκαλιάσει τον Θεσμό και συνεργάζονται πολύ στενά με τις αρμόδιες Εφορείες Αρχαιοτήτων που σε κάθε περίπτωση μαζί με τη Λυρική Σκηνή επιφορτίζονται την διοργάνωση.

Την πρώτη και τη δεύτερη χρονιά δεν υπήρχε μια συγκεκριμένη θεματική. Μπορούσαν οι καλλιτέχνες να υποβάλουν τις προτάσεις τους ανεξαρτήτως θεματικής. Το 2022, με αφορμή τα 100 χρόνια από τη Μικρασιατική Καταστροφή, ξεκινήσαμε βάζοντας σε ένα θεματικό άξονα. Το 2023 ήταν η κλιματική κρίση, με άμεσες επιπτώσεις και στην καθημερινότητα όλων μας, όλων των ανθρώπινων κοινωνιών, αλλά και στη φύση και στην πολιτιστική κληρονομιά, στο πολιτιστικό μας απόθεμα, υλικό και άυλο. Φέτος ο θεματικός άξονας ήταν η σύγκρουση που διαρθρώθηκε σε τέσσερεις επιμέρους θεματικές.

Η πρώτη θεματική ήταν η εσωτερική σύγκρουση. Είναι οι ψυχικοί αγώνες στους οποίους υποβάλλεται ο καθένας από μας για να συγκεράσει τις αντιφάσεις που όλοι έχουμε, ακόμα κι όταν δεν τις αντιλαμβανόμαστε, για να συγκεράσει τις αντιφάσεις και να μπορέσει να προχωρήσει στη ζωή του.

Η δεύτερη σύγκρουση είναι των πολιτισμών. Ο πολιτισμός είναι μια βαθιά πολιτική έννοια και υπάρχει σύγκρουση των πολιτισμών και αυτήν ζούμε εν πολλοίς.

Τρίτη είναι η σύγκρουση των συμφερόντων, κάθε είδους συμφερόντων, είτε είναι διλήμματα, οικονομικά, πολιτικά, ηθικά.

Και τέλος η σύγκρουση εν καιρώ πολέμου. Κανείς δεν φανταζόταν ότι θα είχαμε έναν πόλεμο στην ευρωπαϊκή ήπειρο και έναν δεύτερο πόλεμο τόσο πολύ κοντά μας, με όλες τις συνέπειες στις οποίες ζούμε.

Επομένως, οι ομάδες και η πρωτοβουλία και η δημιουργία των καλλιτεχνών και οι πρωτοβουλίες τους χτίστηκαν με κύριο άξονα αυτές τις τέσσερις επιμέρους θεματικές υπό την ομπρέλα της σύγκρουσης.

Φέτος, έχουμε 13 νέους αρχαιολογικούς χώρους, μνημεία και μουσεία, εκτός από αυτά τα οποία έχουμε συνηθίσει να φιλοξενούν τις εκδηλώσεις. Για πρώτη φορά το «Όλη η Ελλάδα ένας πολιτισμός» θα βρεθεί σε διάφορους τόπους.

Θα βρεθεί στο Ανάκτορο του Νέστορα, στην Πύλο.

Στο αποκατεστημένο Αρχοντικό Ταβανιώτη στη Μαρώνεια, ένα αντιπροσωπευτικό δείγμα της οικιστικής αρχιτεκτονικής της δυτικής Θράκης.

Στη Μονή των Ουρσουλίνων στα λουτρά της Τήνου – ένα πολύ ξεχωριστό καθολικό μοναστήρι, το οποίο ιδρύθηκε το 1862 και έχει ιδανικούς χώρους για τέτοιου είδους εκδηλώσεις.

Έχουμε τον προϊστορικό οικισμό της Μύρινας στη Λήμνο – συνήθως χρησιμοποιούσαμε τον χώρο της Πολιόχνης για τέτοιες εκδηλώσεις, τώρα έχει προστεθεί και η Μύρινα.

Είναι το φρούριο της Καζάρμας, στη Σητεία.

Είναι το αρχαίο θέατρο της Πλευρώνας η αποκατάσταση του οποίου ολοκληρώθηκε στα πλαίσια της προγραμματικής περιόδου 2014-2020 και έτσι αυτό το θέατρο, πολύ κοντά στο Μεσολόγγι, θα φιλοξενήσει, εφέτος, εκδηλώσεις του προγράμματος.

Είναι το κάστρο της Πάτρας, το Κάστρο του Ρίου, το Βυζαντινό Μουσείο της Βέροιας, το Αρχαιολογικό Μουσείο της Ρόδου.

Δεν θέλω να πάρω περισσότερο χρόνο, και φυσικά είμαι στη διάθεσή σας για όποιες ερωτήσεις θέλετε να υποβάλετε.

Θέλω να κλείσω ευχαριστώντας την ειδική επιτροπή αξιολόγησης για το 2024 που καλύπτει όλο το φάσμα των τεχνών και είναι η εξής: Κατ’ αρχήν ο Γιώργος Κουμεντάκης, Πρόεδρος της Επιτροπής, τον ευχαριστώ πάρα πολύ για την δουλειά που καταβάλει ο ίδιος και οι συνεργάτες του που υποστηρίζουν το πρόγραμμα. Ο Δημήτρης Μαραγκόπουλος ο επικεφαλής του κύκλου «Γέφυρες» του Μεγάρου Μουσικής Αθηνών, ομότιμος καθηγητής του Ιονίου πανεπιστημίου. Ο Κωνσταντίνος Χατζής, σκηνοθέτης. Ο Δάφνις Κόκκινος, ο καλλιτεχνικός διευθυντής της Κρατικής Σχολής Ορχηστικής Τέχνης. Η Συραγώ Τσιάρα, διευθύντρια της Εθνικής Πινακοθήκης. Η σκηνοθέτις Νατάσα Τριανταφύλλη. Η Αναστασία Γκαδόλου, Γενική Διευθύντρια του Αρχαιολογικού Μουσείου Θεσσαλονίκης. Και εκ μέρους του Υπουργείου Πολιτισμού μετέχουν στην ειδική επιτροπή, χωρίς δικαίωμα ψήφου, η Δήμητρα Φίλιου, αρχαιολόγος στη Διεύθυνση Προϊστορικών και Κλασικών Αρχαιοτήτων που έχει την ευθύνη των φακέλων και των σχέσεων με την Εφορεία και η Άννα Παναγιωταρέα, σύμβουλός μου.

Τελειώνοντας καλωσορίζω δημόσια τον νέο Υφυπουργό Πολιτισμού, Ιάσωνα Φωτήλα, ο οποίος ενδυναμώνει την ομάδα μας, στη θέση του Χρήστου Δήμα. Του εύχομαι και από εδώ καλή επιτυχία και να πω ότι η συνεργασία μας αυτές τις λίγες μέρες που έχουν μεσολαβήσει και μαζί του, όπως και με τους Γενικούς Γραμματείς, είναι υποδειγματική.